**Gå for Ukraine den 13. marts**

**Søndag den 13. marts går børn, unge og voksne på gaden over hele landet for at samle ind til mennesker på flugt i Ukraine og verdens fattigste, som er hårdest ramt af klimaforandringer.**

Der er krig i Europa. Tusindvis af ukrainske familier er på flugt, og mange har i al hast forladt deres hjem med kun de mest nødvendige ejendele.

”Verden har på kort tid ændret sig markant. Vi står lige nu med en krig i Europa, og derfor går pengene fra vores traditionsrige sogneindsamling nu også til mennesker på flugt i Ukraine,” siger Birgitte Qvist-Sørensen, generalsekretær i Folkekirkens Nødhjælp

**Pengene går til husly, tæpper og mad**

Søndag den 13. marts går indsamlere over hele landet på gaden til Folkekirkens Nødhjælps indsamling. Mange føler sig magtesløse, men har nu mulighed for at gribe til handling for mennesker i nød.

”Krigen i Ukraine er forfærdelig, men sammen kan vi gøre en forskel for de uskyldige mennesker, som lige nu er tvunget på flugt,” siger Birgitte Qvist-Sørensen, generalsekretær i Folkekirkens Nødhjælp.

Pengene fra indsamlingen går blandt andet til mad, vand, bleer, soveposer, tæpper og husly til mennesker, der for kort tid siden levede et fredeligt liv.

Foruden mennesker i Ukraine går indsamlingen til klimahjælp til verdens fattigste familier, der er hårdest ramt af klimakrisen. Klimahjælp har været indsamlingens fokus de seneste fem år, men på grund af den akutte situation i Ukraine har indsamlingen i år to spor; krig og klima.

”Vi må ikke glemme klimakrisen, selv om vestens fokus nu er rettet mod Ukraine. Den nye klima-rapport fra FN taler sit eget sprog – omfanget af klimaforandringernes konsekvenser er større end tidligere anslået. Op mod 3,5 milliarder mennesker er lige nu yderst sårbare over for klimaforandringer. Og det er verdens fattigste, der betaler prisen,” siger Birgitte Qvist-Sørensen.

**Meld dig som indsamler og gør en forskel**

Folkekirkens Nødhjælp opstod i murbrokkerne på Første Verdenskrig i 1922.

”Det er ikke til at forstå, at vi igen her 100 år efter oplever krigens rædsler på europæisk jord. Aldrig har så mange mennesker været på flugt fra klimakatastrofer og krig, og der er brug for akut hjælp,” siger Birgitte Qvist-Sørensen.

Nu er målet for Folkekirkens Nødhjælp at nå så mange mennesker som muligt med den rigtige hjælp.

**Du kan tilmelde dig som indsamler på nødhjælp.dk**